1987-es sakkvilágbajnokság
Az 1987-es sakkvilágbajnokság versenysorozata zónaversenyekből, zónaközi döntőkből, a világbajnokjelöltek körmérkőzéséből és párosmérkőzéses rendszerű egyenes kieséses versenyéből, valamint a világbajnoki döntőből állt. A döntő a világbajnokjelöltek versenyének döntőjében győztes Anatolij Karpov és a regnáló világbajnok szovjet Garri Kaszparov között zajlott. A versenyt a spanyolországi Sevillában vívták 1987. október 12. – december 19. között. Ez volt a két versenyző negyedik összecsapása a világbajnoki címért. A párosmérkőzés 12–12 arányú döntetlennel ért véget, és a szabályok alapján Garri Kaszparov ezzel ismét megvédte világbajnoki címét.